recursal/SuperWikiNEXT-32B huggingface dataset:
Συντεταγμένες: 41°6′46.62″N 23°40′59.88″E﻿ / ﻿41.1129500°N 23.6833000°E﻿ / 41.1129500; 23.6833000

*Για συνώνυμους οικισμούς στην Ελλάδα δείτε το λήμμα: Αράχωβα (αποσαφήνιση)*

Η **Ράχοβα** ή **Ράχωβα** είναι εγκαταλελειμμένος οικισμός στον σημερινό Δήμο Εμμανουήλ Παππά της Περιφερειακής Ενότητας Σερρών της Περιφέρειας Κεντρικής Μακεδονίας. Βρισκόταν σε υψόμετρο 500 μέτρων στις νότιες πλαγιές του όρους Μενοίκιο, σε απόσταση 1,5 χλμ. βόρεια από το κέντρο του χωριού Άγιο Πνεύμα Σερρών.

Ιστορία
-------

Κατά την παράδοση, ο οικισμός εγκαταλείφθηκε το 1880 εξαιτίας επιδημίας πανώλης και οι κάτοικοι μετεγκαταστάθηκαν στο κοντινό χωριό του Αγίου Πνεύματος. Μαζί με τους εγκαταλελειμμένους οικισμούς Δράνοβα και Ζελή, ο οικισμός αναφέρονταν παλιότερα από κατοίκους της περιοχής ως *Παλαιοχώρια*.

Σήμερα, η Ράχοβα αναφέρεται πλέον ως ονομασία του λόφου πάνω στον οποίο βρισκόταν ο οικισμός. Σώζονται τα ερείπια του ναού των Αγίων Αποστόλων και του νεκροταφείου. Σε απέναντι λόφο, σε απόσταση 200 μέτρων ανατολικά του εγκαταλελειμμένου οικισμού, βρίσκεται η Μονή Αγίου Πνεύματος, η οποία κτίσθηκε το 1857.

Εντός των γεωγραφικών ορίων της νομού Σερρών, η ονομασία *Ράχωβα* συναντάται και ως παλαιά ονομασία (μέχρι το 1927) του χωριού Μεσορράχη Σερρών, που ανήκει στον Δήμο Νέας Ζίχνης.

Χάρτης
------

ΧάρτηςΗ θέση του εγκαταλελειμμένου οικισμού Ράχοβα.

Παραπομπές
----------

1. ↑  «Gov.gr - Θέαση». gov.gr. Ανακτήθηκε στις 27 Οκτωβρίου 2023.
2. ↑  Σαμσάρης, Δημήτριος (1971). *Η Κοινότης του Αγίου Πνεύματος Σερρών επί Τουρκοκρατίας (Ιστορία - Τοπογραφία - Κοινοτικός βίος - Γλωσσικά και ιστορικά μνημεία - Ανέκδοτα έγγραφα)*. Θεσσαλονίκη.
3. ↑  Παπακυριάκος, Κυριάκος (2013). «Τα Εγκαταλειφθέντα Χωριά στο Νομό Σερρών». *Σερραϊκά Σύμμεικτα, Τόμος Β'*: 286. Αρχειοθετήθηκε από το πρωτότυπο στις 2022-06-12.. Ανακτήθηκε στις 2023-11-3.
4. ↑  «Ιερά Μονή Αγίου Πνεύματος Ομώνυμου Χωριού». Ιερά Μητρόπολη Σερρών και Νιγρίτης. Ανακτήθηκε στις 3 Νοεμβρίου 2023.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Οικισμοί του Δήμου Εμμανουήλ Παππά |
| --- |
|  |
| Δημοτική ενότητα Εμμανουήλ Παππά | 
* Άγιο Πνεύμα
* Δαφνούδι
* Εμμανουήλ Παπάς
* Μέταλλα
* Νέο Σούλι
* Πεντάπολη
* Συκέα
* Τούμπα
* Χρυσό
 |
|  |
| Δημοτική ενότητα Στρυμώνα | 
* Βαλτοτόπι
* Μεσοκώμη
* Μονόβρυση
* Νέος Σκοπός
* Νεοχώρι
* Παραλίμνιο
* Πεθελινός
* Ψυχικό
 |
|  |
| Ιστορικοί οικισμοί | 
* Δράνοβο
* Ζελή
* Μούκλιανη
* Ορτά-Μαχαλά
* Ράχοβα
* Σύρος-Μαχαλά
* Φουρνούδια
 |
|  |
| 
* Έδρα: Χρυσό
* Ιστότοπος: edemocracy-empapas.gr
 |

 |
Η **Δομή Ελαιώνα** είναι ένας προσφυγικός οικισμός στον Ελαιώνα Αττικής.

Πρόκειται για περιφραγμένο οικόπεδο στο οποίο έχουν εγκατασταθεί λυόμενα και κοντέινερ με κρεβάτια, παροχή νερού, αποχέτευσης και ηλεκτρικού ρεύματος, μπάνιο, κουζίνα, κλιματισμό και θερμοσίφωνα. Το 2016 η Δομή Ελαιώνα είχε χωρητικότητα 2.500 άτομα, η οποία τον Αύγουστο του 2020 επεκτάθηκε κατά 500 άτομα. Φιλοξενεί πρόσφυγες, μετανάστες, αιτούντες άσυλο, ευάλωτες ομάδες, οικογένειες, παιδιά και άτομα με αναπηρίες. Στους φιλοξενούμενους διατίθενται τρία γεύματα ημερήσια καθώς και ιατρικές υπηρεσίες. Στο χώρο λειτουργεί σχολείο.

Ιστορία
-------

Η Δομή Ελαιώνα άρχισε να λειτουργεί ως καταυλισμός προσφύγων στις 16 Αυγούστου 2015 σε ένα μέχρι πρότινος άδειο οικόπεδο του Δήμου Αθηναίων στην οδό Πολυκάρπου, στην περιοχή του Ελαιώνα. Αρχικά στον καταυλισμό υπήρχαν 94 κτίσματα και είχε χωρητικότητα 720 άτομα. Στις 2 Σεπτεμβρίου 2016 στη Δομή διέμεναν 2.183 πρόσφυγες οι οποίοι προέρχονταν από 22 διαφορετικές χώρες, η πλειοψηφία τους από το Αφγανιστάν, τη Συρία, το Πακιστάν και το Κονγκό. Τον Αύγουστο του 2020 η Δομή Ελαιώνα επεκτάθηκε κατά μία έκταση χωρητικότητας 500 ατόμων που παραχωρήθηκε από τον Δήμο Αθηναίων.

Δείτε επίσης
------------

* Δομή Φιλοξενίας και Προσωρινής Υποδοχής
* Κέντρο Υποδοχής και Ταυτοποίησης

Παραπομπές
----------

1. ↑  «Υπουργείο Μετανάστευσης και Ασύλου».
2. ↑  «ΕΚΘΕΣΗ ΕΕΔΑ: Οι συνθήκες διαβίωσης στα κέντρα υποδοχής και φιλοξενίας μεταναστών και προσφύγων» (PDF). 16 Δεκεμβρίου 2016.
3. ↑  «Προσφυγικός Καταυλισμός Ελαιώνα- «Εδώ μας σέβονται και μας φροντίζουν. Σας ευχαριστούμε όλους για αυτό»».
4. ↑  «Έναν χρόνο μετά: Η ζωή έχει «παγώσει» στον Ελαιώνα για τους πρόσφυγες». *ProtoThema*. 2 Σεπτεμβρίου 2016. Ανακτήθηκε στις 24 Απριλίου 2021.
5. ↑  Γεωργιοπούλου, Τάνια. «Ελαιώνας: Παραχώρηση έκτασης για τη νέα δομή | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 24 Απριλίου 2021.
Ο **Φλάβιος Υπάτιος** (απεβ. 19 Ιανουαρίου 532) ήταν Βυζαντινός ευγενής με αυτοκρατορική καταγωγή, ο οποίος κατείχε τη θέση του διοικητή στην Ανατολή κατά τη διάρκεια της βασιλείας του Ιουστίνου Α', και επιλέχθηκε από τον όχλο ως Αυτοκράτορας κατά τη διάρκεια των ταραχών της Στάσης του Νίκα εναντίον τού Ιουστινιανού Α'.

Βιογραφικό
----------

Ο Υπάτιος ήταν ανιψιός τού Αυτοκράτορα Αναστάσιου Α' και δια μέσου τού γάμου του είχε δεσμούς με την αριστοκρατική οικογένεια των Ανικίων. Τα δύο αυτά στοιχεία ήταν σημαντικά εφόδια για τον Βυζαντινό θρόνο, αλλά ο ίδιος δεν έδειξε τέτοια φιλοδοξία. Τόσο ο Υπάτιος όσο και τα ανίψια τού Αναστάσιου Α΄ ανατράφηκαν υπό την προστασία τού διαδόχου τού Ιουστίνου Α΄, τού Ιουστινιανού Α΄.  
Στο αποκορύφωμα της Στάσης του Νίκα, ο Υπάτιος ήταν μαζί με τον αδελφό του Πομπηίο και τον Πρόβο (επίσης ανιψιοί του Αναστάσιου Α΄) οι κυρίαρχοι θεωρητικά υποψήφιοι για τον αυτοκρατορικό θρόνο. Όταν έγινε ξεκάθαρο ότι ο λαός επιθυμούσε καινούριο Αυτοκράτορα, ο Πρόβος εγκατέλειψε την Πόλη, ενώ οι άλλοι δυο κρύφτηκαν στο Παλάτι μαζί με τον Ιουστινιανό και τα μέλη της Συγκλήτου. Δεν επιθυμούσαν να επαναστατήσουν κατά του Ιουστινιανού, καθώς πίστευαν ότι δεν θα είχαν αρκετή λαϊκή υποστήριξη.  
Παρ’όλα αυτά, ο Αυτοκράτορας -που φοβόταν εξέγερση- εκδίωξε τους συγκλητικούς και μαζί τα δύο αδέλφια, που βρέθηκαν, ξαφνικά, κοντά στον όχλο. Ο Υπάτιος τραβήχτηκε έξω από το σπίτι του, παρά την προσπάθεια της γυναίκας του για το αντίθετο, και ανακηρύχθηκε "αυτοκράτορας" στον Ιππόδρομο εν μέσω των ταραχών. Ο Υπάτιος φαίνεται πως ξεπέρασε τον αρχικό του δισταγμό και άρχισε να συμπεριφέρεται σαν ηγέτης.

Όταν τελικά η Στάση καταπνίγηκε στο αίμα από την Αυτοκρατορική Φρουρά, ο Υπάτιος συνελήφθη από τους άνδρες του Ιουστινιανού. Λέγεται πως ο ίδιος ο Ιουστινιανός Α΄ θέλησε να δώσει χάρη στον Υπάτιο, αλλά η γυναίκα του η Θεοδώρα τον έπεισε να εκτελέσει τον σφετεριστή.

Παραπομπές
----------

1. ↑  Ανακτήθηκε στις 20  Ιουνίου 2019.

Βιβλιογραφία
------------

* Bury, J. B. (1958). *History of the later Roman Empire, Vol. 2*. New York (reprint) (αγγλικά)
* Browning, Robert (1971). *Justinian and Theodora*. Milano (αγγλικά)
* Moorhead, John (1994). *Justinian*. New York (αγγλικά)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 32387028
* GND: 102421420

 |

 |
Τα **Σανδαλιώδη** (λατ. *Santalales*) είναι τάξη των αγγειόσπερμων φυτών η οποία σύμφωνα με το σύστημα APG IV κατατάσσεται στον κλάδο Βασικά Ευδικότυλα (Eudicots). Η τάξη των Σανδαλιωδών περιλαμβάνει 14 οικογένειες, 151 γένη και 1992 είδη. Το μεγάλο μέρος των φυτών είναι παρασιτικά ή ημιπαρασιτικά.

Ταξινόμηση
----------

Σύμφωνα με το σύστημα APG IV (2016) η τάξη των Σανδαλιωδών περιλαμβάνει τις εξής οικογένειες:

* *Aptandraceae*
* *Balanophoraceae*
* *Coulaceae*
* *Erythropalaceae*
* *Loranthaceae*
* *Misodendraceae*
* *Mystropetalaceae*
* *Octoknemaceae*
* *Olacaceae*
* *Opiliaceae*
* *Santalaceae* - Σανδαλοειδή
* *Schoepfiaceae*
* *Strombosiaceae*
* *Ximeniaceae*

Στο παλιό σύστημα του Κρόνκουιστ η τάξη των Σανδαλιωδών περιλάμβανε μόνο 10 οικογένειες:

* *Balanophoraceae*
* *Dipentodontaceae*
* *Eremolepidaceae*
* *Loranthaceae*
* *Medusandraceae*
* *Misodendraceae*
* *Olacaceae*
* *Opiliaceae*
* *Santalaceae* - Σανδαλοειδή
* *Viscaceae* - Ιξοειδή

Παραπομπές
----------

1. ↑   Angiosperm phylogeny website, version 14.
Η **Τράπεζα Ηπειροθεσσαλίας**, επίσης γνωστή υπό την πλήρη εμπορική επωνυμία της ως **Προνομιούχος Τράπεζα Ηπειροθεσσαλίας**, ήταν ελληνική τράπεζα η οποία λειτούργησε μεταξύ του 1882 και του 1899 με έδρα την πόλη του Βόλου.

Ιστορία
-------

Με την επέκταση του Ελληνικού κράτους και μετά την προσάρτηση της Θεσσαλίας και τμήματος της Ηπείρου στην Ελληνική επικράτεια το 1881, παρουσιάστηκε η ανάγκη της οικονομικής ανάπτυξης των «Νέων Χωρών», όπως τότε ονομάζονταν τα εδάφη που πρόσφατα είχαν ενσωματωθεί στο ελληνικό κράτος. Την ανάγκη αυτή ήρθε να καλύψει η ίδρυση της Τράπεζας Ηπειροθεσσαλίας το 1882. 

Τα απαραίτητα κεφάλαια για την ίδρυσή της καταβλήθηκαν κυρίως από τον Κωνσταντινουπολίτη τραπεζίτη Ανδρέα Συγγρό, ο οποίος ήταν και ο κύριος μέτοχος, την Εθνική Τράπεζα καθώς και από άλλους Έλληνες και Γάλλους επενδυτές.

Η Τράπεζα Ηπειροθεσσαλίας όπως η Ιονική Τράπεζα και η Τράπεζα Κρήτης ήταν κι αυτή προνομιούχος. Το Ελληνικό κράτος δηλαδή της είχε παραχωρήσει το δικαίωμα της έκδοσης και κυκλοφορίας χαρτονομίσματος στις «Νέες Χώρες».

Στεγάστηκε σε νεοκλασικό μέγαρο στον Βόλο, στο ισόγειο του οποίου ήταν οι αίθουσες συναλλαγών, ενώ ο πρώτος όροφος αποτελούσε κατοικία του εκάστοτε διευθυντή. Ίδρυσε υποκαταστήματα στην Άρτα, Λάρισα, Τρίκαλα, Καλαμπάκα, Αλμυρό και Αθήνα.

Δεν πρόλαβε να αναπτύξει αξιόλογη δραστηριότητα επειδή κατά την διάρκεια του  Ελληνοτουρκικού πολέμου του 1897 υπέστη σημαντικές καταστροφές με αποτέλεσμα να αναγκαστεί να διακόψει τη λειτουργία της. Αυτό κλόνισε την αξιοπιστία της και κατέρρευσε.

Το 1899 και μετά τον θάνατο του Ανδρέα Συγγρού, απορροφήθηκε από την Εθνική Τράπεζα της Ελλάδος, η οποία είχε ήδη ξεκινήσει να επεκτείνεται στις «Νέες Χώρες» ιδρύοντας υποκαταστήματα.

Πηγές
-----

* Πυλαρινός, *Τα Ελληνικά Χαρτονομίσματα 1898-1992*, 3η Έκδοση.

Εξωτερικοί σύνδεσμοι
--------------------

* Δημοτικό Κέντρο Ιστορίας & Τεκμηρίωσης Βόλου
* Χαρτονομίσματα που εκδόθηκαν από την Τράπεζα Ηπειροθεσσαλίας (Ανάκτηση 9 Ιουλίου 2011)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ελληνικές Τράπεζες |
| --- |
|  |
| Κεντρική Τράπεζα | 
* Τράπεζα της Ελλάδος
 |
|  |
| Συστημικές Τράπεζες | 
* Εθνική Τράπεζα της Ελλάδος
* Τράπεζα Πειραιώς
* Alpha Bank
* Eurobank
 |
|  |
| Λοιπές Τράπεζες | 
* Τράπεζα Εμπορίου και Ανάπτυξης Ευξείνου Πόντου
* Aegean Baltic Bank
* Attica Bank
* Optima Bank
* Vivabank
 |
|  |
| Συνεταιριστικές Τοπικές Τράπεζες | 
* Παγκρήτια Συνεταιριστική Τράπεζα
* Συνεταιριστική Τράπεζα Θεσσαλίας
* Συνεταιριστική Τράπεζα Ηπείρου
* Συνεταιριστική Τράπεζα Καρδίτσας
* Συνεταιριστική Τράπεζα Κεντρικής Μακεδονίας
* Συνεταιριστική Τράπεζα Χανίων
 |
|  |
| Ιστορικές Τράπεζες που έχουν κλείσει | 
* Γενική Τράπεζα της Ελλάδας
* Εθνική Χρηματιστική Τράπεζα
* Ιονική και Λαϊκή Τράπεζα
* Τράπεζα Εθνικής Οικονομίας
* Τράπεζα Ηπειροθεσσαλίας
* Τράπεζα Κρήτης
* Τράπεζα Κρήτης
* Τράπεζα Αθηνών
* Τράπεζα Αθηνών
 |

 |

|  |  |
| --- | --- |
| 

|  |
| --- |
| * Πύλη:Ελλάδα
 |

 |
Το **Ραχάτ** (εβραϊκά: רַהַט‎‎, αραβικά: رهط‎‎) είναι ως επί το πλείστον πόλη Βεδουίνων στο Νότιο Διαμέρισμα του Ισραήλ. Το 2019 είχε πληθυσμό 71.437 κατοίκους. Ως εκ τούτου, είναι η μεγαλύτερη πόλη Βεδουίνων στον κόσμο και η μόνη στο Ισραήλ που έχει καθεστώς πόλης.

Το Ραχάτ είναι μία από τις επτά κοινότητες Βεδουίνων στην έρημο Νεγκέβ με εγκεκριμένα σχέδια και ανεπτυγμένη υποδομή. Οι υπόλοιπες έξι είναι η Χούρα, το Τελ ας-Σάμπι (Τελ Σεβά), το Αραράτ αν-Νακάμπ (Αραρά ΜπαΝεγκέβ), η Λακίγια, το Κουσέιφε (Ξεΐφέ) και το Σακίμπ αλ Σαλάμ (Σεγκέβ Σαλόμ).

Παραπομπές
----------

1. ↑  Ανακτήθηκε στις 7  Νοεμβρίου 2018.
2. ↑  «State of Israel. Ministry of Justice, Ministry of Foreign Affairs. List of Issues to be taken up in Connection with the Consideration of Israel's Fourth and Fifth Periodic Reports of Israel (CEDAW/C/ISR/4 and CEDAW/C/ISR/5)» (PDF). Αρχειοθετήθηκε από το πρωτότυπο (PDF) στις 15 Οκτωβρίου 2013.

Εξωτερικοί σύνδεσμοι
--------------------

* Πολυμέσα σχετικά με το θέμα  Rahat στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 150059807
* LCCN: n00049111

 |

 |
Το **Μιστερμπιάνκο** (Σιτσιλιάνικα : *Mustarjancu* που μεταφράζεται ως *"λευκός ναός"*) είναι πόλη στην Μητροπολιτική Πόλη της Κατάνιας στην Ιταλική Περιφέρεια Σικελία στην βόρεια Ιταλία. Η έκταση της πόλης είναι 37.68 τετραγωνικά χιλιόμετρα, ο πληθυσμός 49.992 κάτοικοι και η πυκνότητα του πληθυσμού 1.300 κάτοικοι ανά τετραγωνικό χιλιόμετρο (Απογραφή 01-01-2018). Βρίσκεται περίπου 160 χιλιόμετρα νοτιοανατολικά από το Παλέρμο και περίπου 6 χιλιόμετρα δυτικά από την Κατάνια. Το όνομα του οικισμού προέρχεται από ένα παλιότερο τοπικό μοναστήρι που ανήκε στο Τάγμα των Δομινικανών, οι μοναχοί φορούσαν λευκά ενδύματα. 

Το μοναστήρι και ο οικισμός ισοπεδώθηκαν από μια καταστροφική έκρηξη του γειτονικού Ηφαιστείου Αίτνα (1669), ένας νέος οικισμός οικοδομήθηκε στο πρώην προάστιο της Μιλίκιας. Το Μιστερμπιάνκο ήταν ένας μικρός οικισμός μέχρι τα μέσα του 19ου αιώνα, αυξήθηκε ταχύτατα λόγω της εγκατάστασης στην περιοχή μίας βιομηχανικής μονάδας, ο πληθυσμός αυξήθηκε από 18.836 (1971) σε 40.785 κατοίκους (1991). Ο πληθυσμός συνέχισε να αυξάνεται καθώς έφτασαν νέοι κάτοικοι από τα ακριβά προάστια της Κατάνιας.

Παραπομπές
----------

1. ↑  «Superficie di Comuni Province e Regioni italiane al 9 ottobre 2011». Εθνικό Ινστιτούτο Στατιστικής της Ιταλίας. Ανακτήθηκε στις 16  Μαρτίου 2019.
2. ↑  demo.istat.it?l=it.
3. ↑
4. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 16 Σεπτεμβρίου 2019.

Εξωτερικοί σύνδεσμοι
--------------------

* ISTAT
* Κοινότητα του Μιστερμπιάνκο Αρχειοθετήθηκε 2019-03-15 στο Wayback Machine.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 242722696
* GND: 4440814-6

 |

 |
Οι **Χάσμα** ήταν ελληνικό punk rock μουσικό συγκρότημα που ιδρύθηκε στον Πύργο το 1994. Το πρώτο live του group και η εισαγωγή του στο χώρο της punk σκηνής έγινε το Μάρτιο του 1994 στο Πύργο, κάνοντας support στους Panx Romana. Δύο χρόνια αργότερα το 1996 κυκλοφορεί το πρώτο τους demo σε μορφή κασέτας με τίτλο ' Όλοι τόσο μόνοι'. Το συγκρότημα αρχίζει να γνωρίζει επιτυχία στο χώρο της punk σκηνής και το όνομα του ακούγεται και έξω από τα στενά τοπικά όρια. Τρία χρόνια αργότερα το 1999 έρχεται η πρώτη τους ολοκληρωμένη δισκογραφική δουλειά ανεξάρτητης παραγωγής με το τίτλο 'Τα χρώματα Του Μίσους'. Η μπάντα δίνει live σε στέκια, καταλήψεις και ανεξάρτητους χώρους. Ένα χρόνο μετά το 2000 έρχεται και ο δεύτερος δίσκος τους με τίτλο' Αντεκδίκηση'. Οι Χάσμα είναι πλέον γνωστοί και έξω από το χώρο της underground punk σκηνής καθώς πλέον αναγνωρίζεται από όλους η ποιότητα της μπάντας στιχουργικά και τεχνικά. Το συγκρότημα συνεχίζει τις ανεξάρτητες και αλληλεγγύης συναυλίες σε όλη τη χώρα. Μετά από τη πάροδο τριών ετών το 2003 οι 'Χάσμα' κυκλοφορούν τη τελευταία τους δισκογραφική δουλειά με τίτλο 'Κάθε Φορά Που Άλλος Γίνομαι'. Διαλύθηκαν το 2011, λόγω προσωπικών και μουσικών διαφορών, με τα μέλη του να ακολουθούν ξεχωριστούς επαγγελματικούς και μουσικούς δρόμους.

Πρώην μέλη
----------

* Γιώργος Παυλίδης [κιθάρα, φωνητικά]
* Αντώνης Αποστολόπουλος [φωνητικά]
* Γιάννης Γιαννακόπουλος [ντραμς]
* Γιώργος Ζάγκλης [μπάσο]
* Πέτρος Χάρδας [κιθάρα]
* Χρήστος Ασημακόπουλος [μπάσο]
*

Δισκογραφία
-----------

Οι Χάσμα έχουν κάνει τέσσερεις ανεξάρτητες δισκογραφικές δουλειές, που διανέμονται μέσω δικτύων mail order.

| Τίτλος | Χρονιά |
| --- | --- |
| "Όλοι Τόσο Μόνοι" | 1996 |
| "Τα Χρώματα Του Μίσους" | 1999 |
| "Αντεκδίκηση" | 2000 |
| "Κάθε Φορά Που Άλλος Γίνομαι" | 2003 |
|

Επίσης έχουν συμμετάσχει σε ανεξάρτητες συλλογές και στην συλλογή "Μπροστά Στο Χρόνο... Όλοι Τόσο Μόνοι" της MINOS-EMI με το τραγούδι "Όλοι Τόσο Μόνοι" που είχαν κυκλοφορήσει σε κασέτα το 1996.

Εξωτερικοί σύνδεσμοι
--------------------

* Αρχειοθετήθηκε 2007-04-04 στο Wayback Machine.

* Αρχειοθετήθηκε 2018-04-09 στο Wayback Machine.
Οι **θαλάσσιες μεταφορές** αποτελούν ένα ιδιαίτερα ευρύ πεδίο των γενικών μεταφορών ανθρώπων και φορτίων, που εκτελούνται με εμπορικά πλοία, η ιστορία των οποίων χάνεται στα βάθη των αιώνων. Ποσοστό 80-85% του παγκόσμιου εμπορίου διεξάγεται με πλοία.
Η ναυπήγηση σκαφών από την εποχή του Ομήρου και η συνεχής εξέλιξη από το κουπί στο ιστίο, την εφεύρεση της πυξίδας, όπου επέτρεψε στους θαλασσοπόρους την ανακάλυψη νέων θαλάσσιων οδών και τόπων ανάπτυξης εμπορίου και στη συνέχεια η εφαρμογή του ατμού, της έλικας και της επιλογής του σιδήρου και του χάλυβα ως μέσον υλικού, έδωσαν μια εκπληκτική πρόοδο στις θαλάσσιες μεταφορές.

Η σύγχρονη ναυπηγική βιομηχανία, με την παράλληλη διάνοιξη διωρύγων, την βελτίωση των λιμενικών εγκαταστάσεων και την ίδρυση μεγάλων ναυτιλιακών εταιρειών, παρουσιάζει μια εκπληκτική άνοδο που όμοιά της δεν υφίσταται σε άλλους τομείς μεταφορών. Με τη σύγχρονη και ευρύτατη εξειδίκευση των τύπων των πλοίων το διεθνές εμπόριο πραγματοποιείται σε τεράστιες ποσότητες με το μικρότερο δυνατό κόστος. Για παράδειγμα η ανάγκη μεταφορών μεγάλων ποσοτήτων φορτίων ιδιαίτερα χύδην (χύμα) οδήγησε στη ναυπήγηση των φορτηγών μπαλκ κάριερς, των φορτηγιδοφόρων, των εμπορευματοκιβωτιοφόρων (Κοντέινερς) αλλά και αυτών των δεξαμενοπλοίων, καθώς και άλλων πολλών, που συνεχίζουν με σταδιακή αύξηση μεγεθών. Οι άλλοτε, πριν μερικών δεκαετιών, υφιστάμενες διεθνείς γραμμές τακτικών (δρομολογίων) και ελεύθερων, στις μέρες μας φέρονται να έχουν υποστεί μεγάλο πλήγμα από τους παραπάνω εξειδικευμένους τύπους πλοίων. Σήμερα μόνο ιδιαίτερα ακριβά είδη μεταφέρονται με αεροπλάνα που όμως έχουν αυξήσει την μεταφορά προσώπων. Οι δε χερσαίες μεταφορές συνεχίζουν τη διακίνηση αγαθών σε επιμέρους μικρές ποσότητες αλλά και με αύξηση του επιβατηγού κοινού χωρίς όμως ιδιαίτερη ανάγκη εξειδικευμένων μέσων μεταφορών.

Θαλάσσιες μεταφορές που εκτελούνται με σταθερή περιοδικότητα μεταξύ λιμένων χαρακτηρίζονται γενικά **θαλάσσιες συγκοινωνίες**. Οι θαλάσσιες συγκοινωνίες διακρίνονται σε **διεθνείς** και **εσωτερικές**, (εντός της επικράτειας). Και οι μεν πρώτες αν επεκτείνονται σε ανοικτές θάλασσες, ωκεανούς χαρακτηρίζονται **ποντοπόρες**, οι δε δεύτερες εφαρμόζοντας ακτοπλοΐα κατά το μεγαλύτερο μέρος τους ονομάζονται **ακτοπλοϊκές συγκοινωνίες**.

μιαου
Ο **Κέλβιν Κίπτουμ** (*Kelvin Kiptum*, 2 Δεκεμβρίου 1999 στο Chepsamo - 11 Φεβρουαρίου 2024 κοντά στο Kaptagat ) ήταν Κενυάτης δρομέας μεγάλων αποστάσεων. Στις 8 Οκτωβρίου 2023 κέρδισε τον Μαραθώνιο του Σικάγο με χρόνο 2:00:35, κάνοντας νέο παγκόσμιο ρεκόρ στον μαραθώνιο.

Ζωή
---

Ο Κέλβιν Κίπτουμ γεννήθηκε σε αγροτική οικογένεια κοντά στο Καπταγκάτ (Kaptagat) και μεγάλωσε στο χωριό Chepsamo. Ενώ βοσκούσε το κοπάδι της οικογένειάς του στο δάσος, εξασκούνταν στο τρέξιμο. Λέγεται επίσης ότι προπονούνταν στο ίδιο δάσος αργότερα στην καριέρα του. Σε ηλικία 13 ετών πήρε μέρος για πρώτη φορά στον ημιμαραθώνιο Family Bank στο Eldoret και ήρθε 10ος. Ένα χρόνο αργότερα τερμάτισε 12ος. Έγινε πραγματικά γνωστός το 2018 αφού κέρδισε τον ημιμαραθώνιο Family Bank στο Eldoret (τότε χωρίς προπονητή).

Ο Κίπτουμ απέκτησε την πρώτη του διεθνή εμπειρία τον Μάρτιο του 2019 όταν έτρεξε στον ημιμαραθώνιο της Λισαβόνας, όπου τερμάτισε πέμπτος με χρόνο 59:54. Τον Δεκέμβριο του 2020, με χρόνο 58:42 σημείωσε νέο προσωπικό ρεκόρ, τερματίζοντας έκτος στον ημιμαραθώνιο της Βαλένθια. Τον Νοέμβριο του 2019 αγωνίστηκε στον ημιμαραθώνιο Kass στο Eldoret, όπου κέρδισε τον Charles Yosei, προηγούμενο νικητή του Μαραθωνίου του Münster.

Στις 4 Δεκεμβρίου 2022, σε ηλικία 23 ετών, έκανε έκπληξη στο ντεμπούτο του σε Μαραθώνιο, κερδίζοντας τον Μαραθώνιο της Βαλένθια. Με γρήγορο δεύτερο ημίχρονο σε 60:15, πέτυχε τον τέταρτο ταχύτερο χρόνο μαραθωνίου στην ιστορία με 2:01:53. Μετά τον κάτοχο του παγκόσμιου ρεκόρ Ελιούντ Κιπτσόγκε (2:01:09 και 2:01:39) και Κενενίσα Μπεκέλε (2:01:41), ο Κίπτουμ έγινε ο τρίτος δρομέας που τερμάτισε κάτω από τις δύο ώρες και 2 λεπτά. Ο χρόνος νίκης του ήταν το ταχύτερο ντεμπούτο σε μαραθώνιο που επετεύχθη ποτέ, ξεπερνώντας το ρεκόρ του στη Βαλένθια για περισσότερο από ένα λεπτό .

Στις 23 Απριλίου 2023, ο Κίπτουμ πανηγύρισε τη δεύτερη νίκη του στον δεύτερο μαραθώνιό του. Κέρδισε τον Μαραθώνιο του Λονδίνου 2023 με νέο ρεκόρ 2:01:25. Ο Κίπτουμ ολοκλήρωσε το δεύτερο ημίχρονο της διαδρομής σε 59:45 λεπτά. Ήταν ο πρώτος δρομέας που έτρεξε το δεύτερο μισό ενός μαραθωνίου σε λιγότερο από μία ώρα.

Στις 8 Οκτωβρίου 2023, ο Κίπτουμ πέτυχε νέο παγκόσμιο ρεκόρ μαραθωνίου στο Σικάγο με χρόνο 2:00:35. Ο χρόνος του στα μισά της διαδρομής ήταν 1:00:48. Τον Οκτώβριο του 2023 ήταν ένας από τους έντεκα αθλητές που προτάθηκαν για το βραβείο του Αθλητή της Χρονιάς 2023, το οποίο και κέρδισε στην κατηγορία του.

Στις 11 Φεβρουαρίου 2024, σε ηλικία 24 ετών, ο Κίπτουμ σκοτώθηκε μαζί με τον γεννημένο στη Ρουάντα προπονητή του Gervais Hakizimana σε τροχαίο δυστύχημα σε έναν δρόμο μεταξύ Eldoret και Kaptagat στη δυτική Κένυα .

Παραπομπές
----------

1. 1 2 3
2. ↑
3. ↑  *Debütant Kelvin Kiptum nur 44 Sekunden hinter Weltrekord von Eliud Kipchoge.* In: *spiegel.de*.
4. ↑  *Valencia Marathon 2022 Results.* In: *watchathletics*.
5. ↑  *Results: Marathon.* In: chicagomarathon.com, 2023.
Συντεταγμένες: 49°49′2.6″N 19°3′15.5″E﻿ / ﻿49.817389°N 19.054306°E﻿ / 49.817389; 19.054306

Το **Στάδιο της Μπιέλσκο-Μπιάουα** (πολωνικά: Stadion Miejski w Bielsku-Białej) είναι στάδιο ποδοσφαίρου στην Μπιέλσκο-Μπιάουα της Πολωνίας. Είναι η έδρα της Ποντμπεσκίτζιε Μπιέλσκο-Μπιάουα (από το 1999) και της ΜΚΣ Σταλ Μπιέλσκο-Μπιάουα.

Το στάδιο είναι επίσης γνωστό ως **Στάδιο Ποντμπεσκίτζιε Μπιέλσκο-Μπιάουα** (Stadion Podbeskidzia Bielsko-Biała). Μερικές φορές το στάδιο ονομάζεται **Στάδιο BBOSiR**, από τον διαχειριστή της εγκατάστασης, αλλά στην πραγματικότητα το προαναφερθέν όνομα αναφέρεται στο στάδιο στη οδό Μουίνσκα (Młyńska) 52 στην Μπιέλσκο-Μπιάουα.

Ιστορία
-------

Το στάδιο χτίστηκε το 1927, ανακατασκευάστηκε 30 χρόνια αργότερα και ξαναχτίστηκε το 2015. Τώρα το γήπεδο χρησιμοποιείται αποκλειστικά για το ποδόσφαιρο, αν και στο παρελθόν είχε αθλητικό στίβο. Τον Αύγουστο του 2012, το γήπεδο υπέστη νέα ανακατασκευή, που κόστισε 75 εκατομμύρια ζλότι. Το στάδιο ολοκληρώθηκε τον Ιούνιο του 2015 (αν και άνοιξε επίσημα τον Οκτώβριο του 2016) και η χωρητικότητά του αυξήθηκε σε 14.993 θέσεις.

Παραπομπές
----------

1. ↑  stadiony.net/stadiony/pol/stadion\_miejski\_w\_bielsku\_bialej.
2. ↑  «Obiekt: Stadion Miejski». *BBOSIR Bielsko* (στα Πολωνικά).
3. ↑  «Ważna współpraca w polskim sporcie. PZU sponsorem tytularnym Amp Futbol Ekstraklasy». Przegląd Sportowy. 21 Ιουνίου 2021.
4. ↑  «Stadion Miejski w Bielsku-Białej». Ανακτήθηκε στις 17 Ιανουαρίου 2013.

Εξωτερικοί σύνδεσμοι
--------------------

* Προφίλ γηπέδου στο stadiony.net (πολωνικά)

|  |  |
| --- | --- |
| 

|  |
| --- |
| * Πύλη:Ποδόσφαιρο
* Πύλη:Πολωνία
 |

 |
**Αναγραμματισμός** λέγεται το παιχνίδι λέξεων, το οποίο συνίσταται στη δημιουργία μίας νέας λέξης ή φράσης με τον ανασχηματισμό των γραμμάτων της προηγούμενης.

Ιστορία
-------

Η αρχή του αναγραμματισμού ανάγεται στην αρχαιότητα. Πρώτοι που έκαναν αναγραμματισμούς ήταν οι αρχαίοι Εβραίοι και οι αρχαίοι Έλληνες. 

### Ελληνιστικά χρόνια

Κατά τους ελληνιστικούς χρόνους και ιδιαίτερα την εποχή της ακμής της Αλεξάνδρειας υπήρξε ιδιαίτερη άνθιση των αναγραμματισμών. 

Γνωστότερος αναγραμματισμός αυτής της εποχής είναι του ονόματος του Πτολεμαίου σε *ἀπὸ μέλιτος* και της Αρσινόης σε *ἲον Ἣρας*. Τους εν λόγω αναγραμματισμούς έκανε ο Αλεξανδρινός ποιητής Λυκόφρων.

### Νεώτερα χρόνια

Τη μεγαλύτερη του ακμή ο αναγραμματισμός την είχε το 16ο και το 17ο αιώνα, στη Γαλλία της εποχής του Διαφωτισμού. 

Το 19ο αιώνα ο αναγραμματισμός έπεσε σε παρακμή και μόνο μερικούς αξιόλογους αναγραμματισμούς μπορούμε να βρούμε, με κυριότερο τον αναγραμματισμό του ονόματος του Γάλλου ποιητή Λαμαρτίνου στη φράση *Mal t'en ira* το οποίο σημαίνει *θα σου βγει σε καλό*.

Λατινικά
--------

Στη λατινική γλώσσα χρησιμοποιήθηκαν οι αναγραμματισμοί ειδικά σε φράσεις από τη ζωή του Ιησού, οι οποίες προέρχονται μέσα από την Αγία Γραφή. 

Ο πιο γνωστός αναγραμματισμός στα λατινικά είναι από τη δίκη του Ιησού, της ερώτησης που του έκανε ο Πόντιος Πιλάτος *Quid est veritas?* και αναγραμματίστηκε σε *Est vir qui adest*.

Παραπομπές
----------

1. 1 2  
Σ. ΓΚΙΚΑΣ - Δ. ΔΡΑΚΟΠΟΥΛΟΣ - Ι. ΕΥΑΓΓΕΛΛΟΥ - Χ. ΡΩΜΑΣ (1997). «Αναγραμματισμός». *ΛΕΞΙΚΟ ΛΟΓΟΤΕΧΝΙΚΩΝ ΟΡΩΝ*. Αθήνα: Εκδόσεις Σαββάλας. σελ. 32. ISBN 960-460-197-0.
2. ↑  
Γεράσιμος Αν. Μαρκαντωνάτος (2013). «Αναγραμματισμός». *ΛΟΓΟΤΕΧΝΙΚΟΙ ΚΑΙ ΦΙΛΟΛΟΓΙΚΟΙ ΟΡΟΙ*. Αθήνα: Δημοσιογραφικός Οργανισμός Λαμπράκη Α.Ε. σελ. 40. ISBN 978-960-503-298-2.
3. ↑  
Ευαγγελιστής Ιωάννης. «38». *Κατά Ιωάννην Ευαγγέλιον*.
Η **Μάχη του Τρεβίζο** ήταν μάχη η οποία έλαβε χώρα το 541 πλησίον του Τρεβίζο της Ιταλίας, μεταξύ των Οστρογότθων και των Βυζαντινών, κατά την διάρκεια του Γοτθικού Πολέμου.

Προ της μάχης, ο νέος Οστρογότθος βασιλέας, Ιλδίβαδος, είχε εκμεταλλευτεί την απομάκρυνση από τον Ανατολικό Ρωμαίο Αυτοκράτορα, Ιουστινιανό Α΄, του στρατηγού Βελισάριου από την Ιταλία, επεκτείνοντας, δίχως δυσκολία, την κυριαρχία του στη Βενετία και την Λιγουρία με ένα μικρό, όμως συνεχώς αυξανόμενο, γοτθικό στράτευμα. Το 541, ο Ιλδίβαδος δέχθηκε επίθεση πλησίον του Τρεβίζο από τον στρατηγό Βιτάλιο, στρατιωτικό διοικητή της πόλης, μεταξύ των δυνάμεων του οποίου περιλαμβανόταν ένας σημαντικός αριθμός Έρουλων. Η μάχη τελείωσε με την καθοριστική νίκη του Ιλδίβαδου, με τον Βιτάλιο με δυσκολία να διαφεύγει, ενώ ο αρχηγός των Έρουλων σκοτώθηκε. Ο Ιλδίβαδος, στην συνέχεια, πέτυχε να επεκτείνει την κυριαρχία του επί του συνόλου της Κοιλάδας του Πάδου, ωστόσο ο φόνος του από έναν Γέπη κατά την διάρκεια συμποσίου εντός του παλατιού του τον απέτρεψε από το να εκμεταλλευτεί περαιτέρω τη νίκη του.

Παραπομπές
----------

1. 1 2  Tucker 2009, σελ. 187
2. 1 2 3  Bury 2013, σελίδες 227–228

Πηγές
-----

* (Αγγλικά) Bury, J. B. (23 Απριλίου 2013). *History of the Later Roman Empire, Vol. 2: From the Death of Theodosius I to the Death of Justinian*. Courier Corporation. ISBN 0486143392. Ανακτήθηκε στις 10 Ιουνίου 2015.
* (Αγγλικά) Tucker, Spencer C. (23 Δεκεμβρίου 2009). *A Global Chronology of Conflict: From the Ancient World to the Modern Middle East: From the Ancient World to the Modern Middle East*. ABC-CLIO. ISBN 1851096728. Ανακτήθηκε στις 14 Ιουνίου 2015.


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Battle of Treviso  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Αθλητικός Σύλλογος Δικέφαλος Αστέρας Νέας Ιωνίας** (ΔΙΚΕ.ΑΣ.), γνωστός και ως **ΙΕΚ ΞΥΝΗ ΔΙΚΕΑΣ** για εμπορικούς λόγους, αποτελεί ελληνικό αθλητικό σωματείο με έδρα τη Νέα Ιωνία στην Αττική. Ιδρύθηκε το 2004 και δραστηριοποιείται στο άθλημα της χειροσφαίρισης.

Η ομάδα ξεκίνησε την πορεία της από τις τοπικές κατηγορίες της Ένωσης Σωματείων Χειροσφαίρισης Αττικής (Ε.Σ.Χ.Α.). Την περίοδο 2008–09 τερμάτησε στην 5η θέση του βαθμολογικού πίνακα, ενώ την αμέσως επόμενη περίοδο, 2009–10 σκαρφάλωσε στην 3η θέση. Τις δύο επόμενες περιόδους η ομάδα πέτυχε δύο συνεχόμενες ανόδους κατηγοριών. Το 2010–11 προβιβάστηκε στη Β΄ Εθνική κατηγορία, ενώ το 2011–12 κέρδισε την άνοδο στην Α2 Εθνική κατηγορία. Την περίοδο 2012–13 τερμάτησε στη 2η θέση και την την περίοδο 2013–14 πανηγύρισε την άνοδο στην Α1 Εθνική κατηγορία.

Από την περίοδο 2014–15, η ομάδα έχει το διακριτικό τίτλο «ΙΕΚ ΞΥΝΗ ΔΙΚΕΑΣ Νέας Ιωνίας», έπειτα από τη συμφωνία των παραγόντων του συλλόγου με τους ιθύνοντες του Εκπαιδευτικού Ομίλου ΞΥΝΗ, ο οποίος με αυτό τον τρόπο επανέρχεται στην ελληνική χειροσφαίριση, έπειτα από την παύση της λειτουργίας του Α.Σ. Σχολών ΞΥΝΗ. Την περίοδο 2016-17, με προπονητή τον Ιατρούδη και με παίχτη τον Αλέξανδρο Αλβανό κατάφερε και έφτασε στην κορυφή του πρωταθλήματος.

Συγχωνεύτηκε με την νεοσύστατη ομάδα του ΟΣΦΠ, όπου και συνεχίζουν κανονικά οι παίχτες της ομάδας που πήρε το πρωτάθλημα της περιόδου 2016-17.

Τίτλοι
------

* 1 **Πρωτάθλημα Ελλάδας Ανδρών**: 2017

Στατιστικά στοιχεία
-------------------

* 2008–09 Πρωταθλήματα ΕΣΧΑ **5η**
* 2009–10 Πρωταθλήματα ΕΣΧΑ **3η**
* 2010–11 Πρωταθλήματα ΕΣΧΑ (Προβιβασμός)
* 2011–12 Β΄ Εθνική κατηγορία **1η** (Προβιβασμός)
* 2012–13 Α2 Εθνική κατηγορία **2η**
* 2013–14 Α2 Εθνική κατηγορία (Προβιβασμός)
* 2014–15 Α1 Εθνική κατηγορία **6η**
* 2015–16 Α1 Εθνική κατηγορία **4η**
* 2016–17 Α1 Εθνική κατηγορία **1η**

Λογότυπο
--------

Το Φθινόπωρο του 2014, η ομάδα απέκτησε τον διακριτικό τίτλο «ΙΕΚ ΞΥΝΗ ΔΙΚΕΑΣ Νέας Ιωνίας», ενώ άλλαξε και το λογότυπο.

Παραπομπές
----------

1. 1 2  Σύντομο ιστορικό της ομάδας «ΝΕΑ ΙΩΝΙΑ-ΔΙΚΕΦΑΛΟΣ ΑΣΤΕΡΑΣ» Αρχειοθετήθηκε 2016-03-04 στο Wayback Machine. Δήμος Νέας Ιωνίας
2. 1 2  Επιστρέφουν στο χάντμπολ οι Σχολές Ξυνή Αρχειοθετήθηκε 2016-03-04 στο Wayback Machine. sportandbusiness.gr
3. ↑  «ΠΡΩΤΑΘΛΗΤΗΣ ΕΛΛΑΔΟΣ Ο ΙΕΚ ΞΥΝΗ Ν.Ι.». *hanball.org*. Ιστότοπος Ο.Χ.Ε. 27 Μαΐου 2017. Αρχειοθετήθηκε από το πρωτότυπο στις 30 Ιουνίου 2017.

Εξωτερικοί σύνδεσμοι
--------------------

* Επίσημος ιστότοπος
* ΙΕΚ ΞΥΝΗ Αθλητισμός - Εκπαίδευση (αφιέρωμα)
Ο **Έντβαρντ Γιούζεφ Αμπραμόφσκι** (πολωνικά: Edward Józef Abramowski, 17 Αυγούστου 1868 – 21 Ιουνίου 1918) ήταν Πολωνός φιλόσοφος, φιλελεύθερος σοσιαλιστής, αναρχικός, ψυχολόγος, ηθικολόγος και υποστηρικτής των συνεταιρισμών. Ο Αμπραμόφσκι είναι επίσης ένας από τους πιο γνωστούς ακτιβιστές του κλασικού αναρχισμού στην Πολωνία.

Βιογραφία
---------

Ο Αμπραμόφσκι γεννήθηκε στις 17 Αυγούστου 1868 στο Στεφάνιν, στο Κυβερνείο Κιέβου (σημερινή Ουκρανία). Οι γονείς του ήταν ο Έντβαρντ και η Γιαντβίγκα. Μετά τον θάνατο της μητέρας του (το 1878), μετακόμισε στη Βαρσοβία το 1879, όπου η δασκάλα του, Μάρια Κονοπνίτσκα, τον σύστησε στα μέλη του Πρώτου Προλεταριάτου. Το 1892 πήρε μέρος στη συγκέντρωση των Πολωνών σοσιαλιστών στο Παρίσι, όπου ιδρύθηκε το Πολωνικό Σοσιαλιστικό Κόμμα.

Ο Αμπραμόφσκι θεωρείται ο ιδρυτής του πολωνικού συνεταιριστικού κινήματος, προωθώντας οικονομικές ενώσεις και πρωτοβουλίες. Ως υποστηρικτής του συνεταιριστικού κινήματος, ίδρυσε το συνεταιριστικό περιοδικό «Społem» (*Μαζί*) το 1906.

Το 1915, του δόθηκε μια έδρα Πειραματικής Ψυχολογίας στο Πανεπιστήμιο της Βαρσοβίας, την οποία κατείχε μέχρι το θάνατό του.

Πέθανε στις 21 Ιουνίου 1918, στη Βαρσοβία.

Σκέψη
-----

Επηρεασμένος από τον Λέων Τολστόι, ο Αμπραμόφσκι αποκαλούσε τον εαυτό του «σοσιαλιστή που απορρίπτει το κράτος» στο πιο σημαντικό έργο του, *Σοσιαλισμός & Κράτος*. Στη συνέχεια, προώθησε την πολιτική του φιλοσοφία σε άλλα έργα, όπως η *Δημοκρατία των φίλων* και *η Γενική συμπαιγνία κατά της κυβέρνησης*. Στα μετέπειτα χρόνια, η σκέψη του έτεινε όλο και περισσότερο προς τον αναρχοσυνδικαλισμό, τονίζοντας τη σημασία της συνεταιριστικής οργάνωσης του εργατικού δυναμικού.

Παράλληλα με αυτή την πολιτικοκοινωνική θεωρία, πραγματοποίησε και έντονη ερευνητική δραστηριότητα στον τομέα της πειραματικής ψυχολογίας, δείχνοντας ιδιαίτερο ενδιαφέρον για το υποσυνείδητο.

Έργα
----

* *Zagadnienia socjalizmu*, Λβιβ 1899 (με το ψευδώνυμο ZR Walczewski)
* *Etyka a rewolucja*, 1899
* *Socjalizm a państwo.* *Przyczynek do krytyki współczesnego socjalizmu* , Λβιβ 1904
* *Zmowa powszechna przeciw rządowi*, Κρακοβία 1905
* *Idee społeczne kooperatyzmu* 1907
* *Le subconscient normal* 1914
* *Pisma, t. I-IV*, Βαρσοβία 1924–1928
* *Filozofia społeczna.* *Wybór pism* , Βαρσοβία 1968
* *Metafizyka doświadczalna i inne pisma*, Βαρσοβία 1980

Δείτε επίσης
------------

* Αναρχισμός στην Πολωνία
* Ιστορία της φιλοσοφίας στην Πολωνία

Εξωτερικοί σύνδεσμοι
--------------------

* Βιογραφία του Αμπραμόφσκι

Παραπομπές
----------

1. ↑  Jan Zielonka, Social philosophy and the polish experiment
2. 1 2 3 4  «Abramowski Edward Józef - Encyklopedia PWN - źródło wiarygodnej i rzetelnej wiedzy». *encyklopedia.pwn.pl* (στα Πολωνικά). Ανακτήθηκε στις 29 Ιανουαρίου 2019.
3. ↑  Najder-Stefaniak, Krystyna (2011). «Specyfika i wartość sztuki w ujęciu anarchisty» (στα Polish). *Wybór pism estetycznych* (Universitas).. Ανακτήθηκε στις 2012-09-05.
4. ↑  «Edward Abramowski». *Culture.pl* (στα Αγγλικά). Ανακτήθηκε στις 29 Ιανουαρίου 2019.
Παννότια
**Παννότια** (από το παν*-*, "όλο", και "νότια", δηλαδή "όλο νότια γη"), γνωστή επίσης ως **Βένδια υπερήπειρος**, **υπερήπειρος Γκοντβάνα**, και **Παν-Αφρικανική υπερήπειρος**, ήταν μια σχετικά μικρής διάρκειας **Νεοπρωτεροζωική** υπερήπειρος η οποία σχηματίστηκε στο τέλος της Προκάμβριου, στην Παν-Αφρικανική ορογένεση (πριν από 650–500 εκατομμύρια χρόνια), κατά την διάρκεια της Κρυογενούς περιόδου και αποσπάστηκε 560 εκατομμύρια χρόνια πριν με το άνοιγμα και την δημιουργία του Ιαπετού Ωκεανού, στην ύστερη Εντιακάρα περίοδο και την πρώιμη Κάμβρια. Η Παννότια σχηματίστηκε όταν ο κρατώνας της Λαυρεντίας βρέθηκε δίπλα στους δύο μεγάλους κρατώνες της Νότιας Αμερικής, της Αμαζονίας και του Ρίο ντε λα Πλάτα. Το άνοιγμα του Ιαπετού ωκεανού διαχώρισε την Λαυρεντία από Βαλτική, Αμαζονία και Ρίο ντε Λα Πλάτα. Μια επιστημονική δημοσίευση του 2022 διαφωνεί στο ότι η Παννότια υπήρξε ποτέ πλήρως διαμορφωμένη, ερμηνεύοντας ξανά τα γεοχρονολογικά στοιχεία κατέληξε ότι: "ο υποτιθέμενος ηπειρωτικός όγκος ξεκίνησε να διαχωρίζεται πριν καν δημιουργηθεί πλήρως". Η δημιουργία όμως της επόμενης χρονολογικά υπερηπείρου Παγγαίας είναι πλήρως εμπεριστατωμένη.
Το Στρεβλό Σπίτι.
 Κατά τη διάρκεια της νύχτας.
Το **Στρεβλό Σπίτι** (πολωνικά: Krzywy Domek, προφέρεται: [Κσίβι Ντόμεκ]) είναι ένα ασυνήθιστο κτήριο στο Σόποτ της Πολωνίας.

Το Στρεβλό Σπίτι κατασκευάστηκε το 2004. Έχει μέγεθος περίπου 4.000 μ2 και αποτελεί μέρος του εμπορικού κέντρου *Rezydent*.

Σχεδιάστηκε από τους Szotyńscy & Zaleski, οι οποίοι εμπνεύστηκαν από τις παραμυθένιες εικονογραφήσεις και σχέδια των Γιαν Μάρτσιν Σάντσερ και Περ Όσκαρ Γκούσταβ Ντάλμπεργκ. Η είσοδος γίνεται από τις οδούς Μόντε Κασίνο ή Μόρσκα.

Εικόνες
-------

* EntranceΕίσοδος
* Side viewΠλαϊνή όψη
* InteriorΕσωτερικό

Δείτε επίσης
------------

* Κτήριο που χορεύει
* Στραβό Δάσος
* The Crooked House

Παραπομπές
----------

1. ↑  
«Krzywy Domek website».
2. ↑  
«Gdansk Life website».
Ντάμες και των τεσσάρων χρωμάτων
Η **ντάμα** είναι ένα τραπουλόχαρτο που απεικονίζει μια βασίλισσα. Η συνήθης κατάταξη της ντάμας στην τράπουλα είναι μεταξύ του ρήγα και του βαλέ. Ντάμες υπάρχουν και στις τράπουλες ταρό. Στην ισπανική τράπουλα και σε κάποιες ιταλικές τράπουλες, η ντάμα δεν υπάρχει και στη θέση της εμφανίζεται ο ιππότης, με ίδιο ρόλο και ίση αξία.

Σε πολλά παιχνίδια της τράπουλας, όπως το Trex στη Μέση Ανατολή και το γαλλικού Barbu, η ντάμα είναι ένα σημαντικό χαρτί που πρέπει να αποφεύγεται, με κάθε ντάμα που λαμβάνεται επιβάλλεται στον παίκτη ποινή. Ομοίως, στο παιχνίδι Hearts, πρέπει να αποφεύγεται η ντάμα μπαστούνι.

Δείτε επίσης
------------

* Παπάς

Παραπομπές
----------
Ο **Ραϊμόντς Βέγιονις** (Raimonds Vējonis, γενν. στις 15 Ιουνίου 1966) είναι πολιτικός από τη Λετονία, ο οποίος υπηρέτησε ως Πρόεδρος της χώρας από τις 8 Ιουλίου 2015 ως τον Ιούλιο του 2019. Είναι μέλος του Λετονικού Οικολογικού Κόμματος. Υπηρέτησε ως υπουργός Περιβαλλοντικής Προστασίας και Περιφερειακής Ανάπτυξης το 2002 και το 2011 και ως υπουργός Περιβάλλοντος από το 2003 ως το 2011. Έγινε υπουργός Άμυνας το 2014 και υπηρέτησε σε αυτήν τη θέση ως το 2015.

Πρώιμη καριέρα
--------------

Γεννήθηκε το 1966 στην Περιφέεια Πσκοφ από Λετονό πατέρα και Ρωσίδα μητέρα, ενώ ο πατέρας του υπηρετούσε στο σοβιετικό στρατό. Μεγάλωσε στο Σαρκάνι και στην κοντινή πόλη Μαντόνα. Ο Βέγιονις επιδόθηκε στην προστασία του περιβάλλοντος, επειδή ο παππούς του είχε τυφλωθεί από χημικά, τα οποία είχαν χρησιμοποιηθεί σε σοβιετικό αγρόκτημα-κολεκτίβα. Αποφοίτησε από τη Σχολή Βιολογίας στο Πανεπιστήμιο της Λετονίας το 1989 και απέκτησε πτυχίο Μάστερ από το εν λόγω πανεπιστήμιο το 1995. Στη διάρκεια των σπουδών του δίδαξε ως καθηγητής βιολογίας στη Μαντόνα. Από το 1989 ως το 1996 ήταν αναπληρωτής διευθυντής της Περιφερειακής Επιτροπής της Μαντόνα και μέλος του συμβουλίου της πόλης από το 1990 ως το 1993.

Πολιτική καριέρα
----------------

Ο Βέγιονις έγινε υπουργός Περιβαλλοντικής Προστασίας και Περιφερειακής Ανάπτυξης στις 7 Νοεμβρίου 2002. Το 2003 με τη διαίρεση του υπουργείου σε 2 τμήματα, ο Βέγιονις έγινε υπουργός Περιβάλλοντος και παρέμεινε στη θέση σε πολλές κυβερνήσεις ως το 2011, οπότε αμφότερα τα τμήματα συγχωνεύτηκαν ξανά και έγινε υπουργός Περιβαλλοντικής Προστασίας και Περιφερειακής Ανάπτυξης. Η θητεία του τερματίστηκε στις 25 Οκτωβρίου 2011 με το σχηματισμό νέας κυβέρνησης, έπειτα από τη διεξαγωγή των βουλευτικών εκλογών του 2011 και συνέχισε την πολιτική του σταδιοδρομία ως βουλευτής. Το 2014 ανέλαβε υπουργός Άμυνας.

### Πρόεδρος της Λετονίας

Στις 3 Ιουνίου 2015 εξελέγη πρόεδρος της Λετονίας με 55 ψήφους υπέρ επί συνόλου 100 βουλευτών στο Κοινοβούλιο. Χρησιμοποίησε τη νικητήρια ομιλία του για να υποσχεθεί την ενίσχυση της εθνικής ασφάλειας και την προστασία του περιβάλλοντος.

Παραπομπές
----------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ράιμοντς Βέγιονις** |

1. ↑  «The Cabinet of Ministers of the Republic of Latvia: Raimonds Vējonis». Κυβέρνηση της Λετονίας. Ανακτήθηκε στις 17 Απριλίου 2010.
2. ↑  Zirnis, Egīls (2014-02-21). «Vējonis - militāri zaļais kompromiss» (στα λετονικά). Diena.. Ανακτήθηκε στις 2015-06-03.
3. 1 2  Collier, Mike; Sibierski, Mary (2015-06-03). «Latvia elects Vejonis, EU's first Green president». Agence France-Presse. Yahoo!.. Ανακτήθηκε στις 2015-06-05.
4. ↑  Ραϊμόντς Βέγιονις: Ο νέος πρόεδρος της Λετονίας, Πρώτο Θέμα, ηλεκτρονική έκδοση, 3 Ιουνίου 2015.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 316879654
* LCCN: no2019043997
* GND: 1114069795

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Raimonds Vējonis  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Σταμάτιος Πρώιος** ήταν Έλληνας έμπορος και ευεργέτης της Σύρου.

Βιογραφικά στοιχεία
-------------------

Γεννήθηκε το 1807 στη Χίο και με την καταστροφή της το 1822 κατέφυγε στη Σύρο.
Ανέπτυξε εμπορικές δραστηριότητες σε Σύρο και Αλεξάνδρεια, δημιουργώντας μία πολύ μεγάλη περιουσία.

Διατέλεσε πρόεδρος Δημοτικού Συμβουλίου τη θητεία 1866-1870 και μέλος του αδελφάτου του νοσοκομείου.

Η Σύρος για να τιμήσει τον Πρώιο για τις δωρεές που έκανε προς τον τόπο, μετά το θάνατό του έδωσε το όνομά του στο δυτικό τμήμα της εμπορικής οδού Πρωτοπαπαδάκη, το οποίο ενώθηκε με την οδό που διέρχεται κάτω από τον Ι.Ν. Κοιμήσεως και καταλήγει στο ΙΚΑ Σύρου.
Έδωσε επίσης το όνομά του στο Νοσοκομείο Βαρδάκειο και Πρώιο.

Πέθανε στις 17 Νοεμβρίου του 1884 αφήνοντας διάφορα χρηματικά ποσά για την εξυπηρέτηση κοινωνικών σκοπών.

Κληροδοτήματα - Δωρεές
----------------------

Κληροδότησε το 1886 προς το δημοτικό νοσοκομείο Ελπίς ποσό 600.000 δρχ. (145 μετοχές της Εθνικής Τράπεζας), με τις προσόδους των οποίων από το έτος 1885 και μετά, εξασφαλίστηκε το μεγαλύτερο μέρος των εξόδων λειτουργίας του.

Με τη διαθήκη του άφησε διάφορα ποσά σε φιλανθρωπικά καταστήματα και ναούς και 20.000 δρχ. για την κατασκευή στην πλατεία Λεωτσάκου ανδριάντα αγωνιστή του 1821. Ανεγέρθηκε τελικά το άγαλμα του Ανδρέα Μιαούλη και η πλατεία Λεωτσάκου έλαβε το όνομα του αγωνιστή.

Κατά το θάνατό του το Δημοτικό Συμβούλιο Ερμούπολης αποφάσισε την κατασκευή της προτομής του και την τοποθέτησή της στο νοσοκομείο.

Βάσει της διαθήκης του (συντάχθηκε στις 20/4/1882 από τον ίδιο), δημιουργήθηκε το Κληροδότημα "Σταματίου Κ. Πρωίου" για την προικοδότηση απόρων νεανίδων.
Το κληροδότημα περιλαμβάνει 16 αστικά ακίνητα κατά βάση στις οδούς Χίου και Πρωτοπαπαδάκη στην Ερμούπολη.
Διαχειριστές του ορίστηκαν ο Αρχιεπίσκοπος Σύρου, ο Δήμαρχος Ερμούπολης και ο Νομάρχης Κυκλάδων.
Σήμερα η Διοικητική Επιτροπή αποτελείται από τον Δωρόθεο Πολυκανδριώτη, Μητροπολίτη Σύρου, Γιώργο Λεονταρίτη, Χωρικό αντιπεριφερειάρχη Κυκλάδων και Νίκο Φωτεινιά, Αντιδήμαρχο Διοικητικών Υπηρεσιών Σύρου - Ερμούπολης.

Ένα μεγάλο ποσό κατέθεσε επίσης στην τράπεζα για να σπουδάζουν νέοι Χίοι με υποτροφία.

Παραπομπές
----------

1. ↑ . .  Missing or empty `|title=` (βοήθεια); Εξωτερικός σύνδεσμος στο `|publisher=` (βοήθεια); H παράμετρος `|url=` είναι κενή ή απουσιάζει (βοήθεια)
2. ↑   .  Missing or empty `|title=` (βοήθεια)
3. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 16 Ιουλίου 2021. Ανακτήθηκε στις 16 Ιουλίου 2021.
4. ↑   .  Missing or empty `|title=` (βοήθεια)
5. ↑   .  Missing or empty `|title=` (βοήθεια)
6. ↑   .  Missing or empty `|title=` (βοήθεια)
7. ↑   .  Missing or empty `|title=` (βοήθεια)

Πηγές
-----

* Παντελής Κοντογιάννης (1866-1928) (1908). *Εθνικοί ευεργέται*. Εν Αθήναις: Σύλλογος προς Διάδοσιν Ωφελίμων Βιβλίων. Ανακτήθηκε στις 25 Μαΐου 2010.
Η **επωδή** ανήκει στη λαϊκή λογοτεχνία και είναι κείμενο μικρής έκτασης με σοβαρό περιεχόμενο που διατυπώνεται με ασάφεια. Η επωδή είναι ηθελημένα ασαφής, γιατί εξυπηρετεί κατά βάθος ένα διάλογο που ανοίγει ο άνθρωπος με τον πάνω και πέραν των αισθήσεων κόσμο και γι αυτό διατυπώνεται κατά κάποιον τρόπο στη γλώσσα της άλλης πλευράς.

Η γλώσσα της επωδής γίνεται μυστική και μυστηριώδης, χαρακτηριστικά που επιτείνονται από το γεγονός ότι δεν κοινοποιείται από εκείνον που την χρησιμοποιεί ( καθώς η κοινοποίηση διαλύει το μαγικό στοιχείο, καθιστά την επωδή, το ξόρκι άχρηστη ). Η επωδή υπηρετεί τα μέλη της κοινότητος ως μέσο και όργανο επίτευξης ορισμένων σκοπών: για θεραπεία από ασθένειες, για τον έρωτα, για την πρόκληση βροχής σε περίοδο ξηρασίας κ.α.

Συνώνυμα: ξόρκι, μαγγανεία, γητειά.

Πηγές
-----

* Μερακλής Γ. Μιχαήλ, Ελληνική Λαογραφία, Κοινωνική συγκρότηση, Ήθη και Έθιμα, Λαϊκή Τέχνη, εκδόσεις Οδυσσέας, Αθήνα 2004, σελ. 310.
* Μπαμπινιώτης Γ. Λεξικό της Νέας Ελληνικής Γλώσσας, στο λήμμα επωδή.
Ο **Στέφανος-Σακελλάριος Ξυπολιτάς**, (Στοκχόλμη, 29 Ιουνίου 1981) γνωστός με το καλλιτεχνικό ψευδώνυμο **Νίνο**, είναι Έλληνας τραγουδιστής. Έγινε γνωστός από το τηλεοπτικό talent show Fame Story 1, το 2002. Έχει κυκλοφορήσει πέντε στούντιο άλμπουμ και αρκετά singles. Επίσης, έχει συνεργαστεί με ονόματα της ελληνικής μουσικής σκηνής, όπως οι Άννα Βίσση, Πέγκυ Ζήνα, Σταμάτης Γονίδης, Πασχάλης Τερζής, Έλενα Παπαρίζου, Λευτέρης Πανταζής και Κωνσταντίνος Αργυρός.

Καριέρα
-------

Γεννήθηκε στη Στοκχόλμη της Σουηδίας και μεγάλωσε στη Ρόδο. Επαγγελματικά ασχολείται με το τραγούδι από 16 χρονών. Ήδη από τα σχολικά χρόνια, ο Νίνο δείχνει την αγάπη του για το τραγούδι και τη μουσική. Μέχρι την ηλικία των 16 χρόνων ήξερε να παίζει αρμόνιο, κιθάρα (ηλεκτρική, κλασική), ντραμς, φυσαρμόνικα, ακορντεόν, μπάσο (αυτοδίδακτος).

Πριν μπει στο Fame Story είχε ήδη αρχίσει εμφανίσεις σε νυχτερινά κέντρα, τόσο στη Ρόδο, όσο και στην Αθήνα και την Πάτρα. Η καριέρα του άρχισε αμέσως μετά την αποχώρησή του από το talent show, με την κυκλοφορία του πρώτου του δίσκου, Νίνο\*Νίνο\*Νίνο.

Προσωπική ζωή
-------------

Τον Δεκέμβριο του 2012 παντρεύτηκε την Χρυσή Βαρδινογιάννη, κόρη του επιχειρηματία Γιώργου Βαρδινογιάννη και της Αγάπης Πολίτη, με την οποία έγιναν ζευγάρι το 2010. Μαζί απέκτησαν δύο παιδιά: τον Γιώργο (γενν. 2013) και την Κάρεν-Αγάπη (γενν. 2014). Το ζευγάρι πήρε διαζύγιο το 2017.
Συντεταγμένες: 42°28′48″N 71°54′36″E﻿ / ﻿42.48000°N 71.91000°E﻿ / 42.48000; 71.91000

Το **Μπακάι-Ατά** (κιργιζικά: Бакай-Ата‎‎, που μέχρι το 2001 ονομάζονταν Λενινιπόλ - Ленинполь) είναι χωριό στην Περιφέρεια Ταλάς του Κιργιστάν Είχε πληθυσμός 7.928 κατοίκους, το 2021. Αποτελεί τη διοικητική έδρα της επαρχίας Μπακάι-Ατά.

Ιστορία
-------

Σε αυτό το σημείο της κοιλάδας Ταλάς, το 1882, παραχωρήθηκε γη προς εγκατάσταση σε Γερμανούς Μεννονίτες, από τον κυβερνήτη του Τουρκεστάν στην Τασκένδη.
Κατά τα επόμενα 40 με 50 χρόνια, οι Γερμανοί αποτελούσαν την πλειοψηφία στα τέσσερα χωριά που έχτισαν στην περιοχή και η δημοτική γλώσσα ήταν τα **Plautdietsch** (μια γερμανική διάλεκτος των Γερμανών Μεννονιτών, με κάποιες ομοιότητες με τα ολλανδικά). Από το 1882 έως το 1938, η σχολική διδασκαλία και η εκκλησιαστική γλώσσα ήταν πάντα στα γερμανικά. Στη συνέχεια τα γερμανικά αντικαταστάθηκαν από τα ρωσικά στα σχολικά μαθήματα και η εκκλησία έκλεισε.
Με τον καιρό, οι τέσσερις μικροί οικισμοί σταδιακά μεγάλωσαν και το 1931 ενώθηκαν με το όνομα Λενινπόλ.

Οι Γερμανοί στη Λενινπόλ έγιναν σταδιακά μειοψηφία μέσα στα επόμενα 30 με 40 χρόνια, καθώς Γερμανοί άνδρες και γυναίκες στάλθηκαν σε καταναγκαστική εργασία κατά τα χρόνια του Β' Παγκοσμίου Πολέμου, ενώ την ίδια στιγμή οι εκτοπισμένοι Καρατσάι από τον Καύκασο εγκαταστάθηκαν στο χωριό. Στα τέλη της δεκαετίας του 1950, τα αμιγώς κιργιζικά χωριά Schapak και Chon-Alysch ενσωματώθηκαν στη Λενινπόλ. Με τη μετανάστευση περισσότερων Κιργιζίων από άλλα χωριά και τη μερική επανεγκατάσταση Γερμανών σε άλλες περιοχές, οι εθνοτικές σχέσεις μετατοπίσαν περαιτέρω σε μειονεκτική θέση της γερμανικής μειονότητας.
Στα μέσα της δεκαετίας του 1980, σχεδόν 4.000 Γερμανοί ζούσαν ακόμα στο Λενινπόλ. Στα είκοσι χρόνια που ακολούθησαν, από την αρχή της περεστρόικα στην τότε Σοβιετική Ένωση, σχεδόν όλοι εγκατέλειψαν το χωριό. Η πλειοψηφία πήγε στη Γερμανία ενώ και οι περισσότεροι Ρώσοι μετακόμισαν επίσης στη Ρωσία στα μέσα της δεκαετίας του 1990.

Από τότε που το Κιργιστάν απέκτησε την ανεξαρτησία του (1991), η επίσημη γλώσσα και το σχολικό πρόγραμμα σπουδών στο χωριό είναι στα κιργιζικά. Λίγα χρόνια αργότερα, η ρωσική γλώσσα έγινε δεκτή ως η δεύτερη κρατική γλώσσα στη χώρα. Ως αποτέλεσμα, το 1997 άνοιξε ένα ιδιωτικό λύκειο στα Μπακάι-Ατά, με μαθήματα στα ρωσικά. Στο τοπικό γυμνάσιο, επίσης, από το 2002 μέρος της διδασκαλίας γίνεται ξανά στα ρωσικά.

Πληθυσμός
---------

| Έτος | Πληθ.   | ±%   |
| --- | --- | --- |
| 2009 | 6.834 | —     |
| 2021 | 7.928 | +16.0% |

Παραπομπές
----------

1. ↑  Law 8 February 2001 No. 23
2. ↑  «Classification system of territorial units of the Kyrgyz Republic» (στα Κιργιζικά). National Statistics Committee of the Kyrgyz Republic. Μαΐου 2021. σελίδες 64–65.

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Κιργιζία
 |

 |

[[Κατηγορία:

Κείμενο επικεφαλίδας
--------------------

Περιφέρεια Ταλάς]]
Η **Attica Συμμετοχών ΑΕ** είναι πάροχος ακτοπλοϊκών υπηρεσιών στην Ευρώπη. Οι δραστηριότητες του Ομίλου περιλαμβάνουν τις θυγατρικές του Superfast Ferries, που ξεκίνησαν το 1995 με την καθέλκυση των πρώτων του πλοίων, Superfast I & Superfast II, και Blue Star Ferries που εκμεταλλεύεται πλοία στο Αιγαίο Πέλαγος προς τα ελληνικά νησιά. Τον Ιούνιο του 2018, η Attica Group αύξησε το μερίδιό της στην Hellenic Seaways στο 98,83% για 142.9 εκ. €.

Στις 20/9/2022 επετεύχθη συμφωνία για την απορρόφηση της ANEK Lines. 

Τα Διοικητικά Συμβούλια των εταιριών θα συγκληθούν σύμφωνα με το νόμο και τα καταστατικά τους για να αποφασίσουν σχετικά με την έναρξη και τις επιμέρους παραμέτρους της διαδικασίας συγχώνευσης.

Ιστορία
-------

Ιδρύθηκε στον Πειραιά το 1918 ως **Γενική Εταιρία Εμπορίου και Βιομηχανίας της Ελλάδος** με ειδίκευση στην παραγωγή και εμπορία αλεύρων. Το 1924 εισήχθη στο Χρηματιστήριο. Το 1993 αναλαμβάνει ο Π.Παναγόπουλος και ιδρύεται η θυγατρική Αττική Ναυτιλιακή Α.Ε.

Παραπομπές
----------

1. ↑   Πρότυπο:Bare URL PDF
2. ↑
3. ↑   Πρότυπο:Bare URL PDF
**Σταματίνα** είναι Ελληνικό γυναικείο όνομα.

Ονομαστική εορτή
----------------

Στις 8 Νοεμβρίου (των Παμμέγιστων Ταξιαρχών) ή στις 3 Φεβρουαρίου/16 Αυγούστου του Αγ.Σταματίου.

Προέλευση του ονόματος
----------------------

«Ο Θεός κατ’ αρχάς όταν εποίησε τους Αγγέλους τους άφησε με δική τους εξουσία. Ένας εξ αυτών ο λεγόμενος Εωσφόρος, πρώτος στους Αγγέλους, διορισμένος από τον Θεό σε αγγελικό τάγμα, υπερηφανεύθη και εσυλλογίσθη να βάλει τον θρόνο του υπεράνω του Θεού. Μόλις το διενοήθη, έπεσε κάτω στην άβυσσο της γης και από Άγγελος που ήταν έγινε Διάβολος, και μαζί του έσυρε όλο το τάγμα του, άλλοι μεν έφθασαν εώς τον Άδη, άλλοι έμειναν στην γη, άλλοι στο νερό, άλλοι στον αέρα, αυτοί που λέγονται εναέρια τελώνια των ψυχών. Τότε εσχίσθη ο Ουρανός και έπιπτον οι Δαίμονες, σηνήχθησαν τα Τάγματα όλα του Ουρανού και ο αρχιστράτηγος Μιχαήλ εστάθη τότε εν μέσω αυτών και είπε: «Στώμεν μετά φόβου Θεού» και παρευθύς όπως εύρέθη έκαστος έτσι και έμεινε, σταθηκε, σταμάτησε εκεί που βρισκόταν.»

*Το παραπάνω κείμενο προέρχεται από το: Μέγας Συναξαριστής, μηνός Νοεμβρίου τόμος Γ, Κων.ΧΡ.Δουκάκη σελ. 172-175)*

Αυτή την ημέρα γιορτάζουν οι Χριστιανοί, διότι έγινε η συνάθροιση των Αγγέλων και μαζί εορτάζουν οι φέροντες ονόματα αγγελικά: Μιχαήλ, Γαβριήλ, Σεραφείμ, Άγγελος, Σταμάτης, Σταματία-Σταματίνα (από το «Στώμεν μετά φόβου..»).

Γνωστά πρόσωπα
--------------

* Τίνα (Σταματίνα) Φέι
* Σταματίνα Τσιμτσιλή
* Αλίκη - Σταματίνα Βουγιουκλάκη